b"\n_START_ARTICLE_\nRinoceront de l'\xc3\x8dndia\n_START_SECTION_\nCaracter\xc3\xadstiques\n_START_PARAGRAPH_\nEs tracta d'un animal de gran grand\xc3\xa0ria que arriba als 3,65 metres de longitud i als 1,83 metres d'altura a la creu. El pes m\xc3\xa0xim registrat \xc3\xa9s de 2.270 kg. Malgrat les seves dimensions i la seva poca estilitzada figura, els rinoceronts indis poden aconseguir velocitats de fins a 56 quil\xc3\xb2metres per hora en trams curts. Tamb\xc3\xa9 s\xc3\xb3n excel\xc2\xb7lents nedadors i passen m\xc3\xa9s temps semisubmergits en tolls i llacs que altres rinoceronts, mentre s'alimenten de plantes de ribera. Altres caracter\xc3\xadstiques t\xc3\xadpiques d'aquesta esp\xc3\xa8cie s\xc3\xb3n la pell dividida en plaques a manera de cuirassa i la pres\xc3\xa8ncia d'una sola banya curta sobre el nas, entre 10 i 61 cent\xc3\xadmetres. Aquesta \xc3\xa9s m\xc3\xa9s llarga en els mascles que en les femelles, les quals s\xc3\xb3n tamb\xc3\xa9 m\xc3\xa9s petites i menys pesades que els mascles.\n_START_SECTION_\nHist\xc3\xb2ria natural\n_START_PARAGRAPH_\nLes femelles tenen la seva primera cria despr\xc3\xa9s de complir 6 anys, mentre que els mascles arriben a la maduresa sexual als 9 anys. S\xc3\xb3n animals poc sociables i en general solitaris, encara que toleren la pres\xc3\xa8ncia d'altres rinoceronts al seu territori. De vegades es mouen en parelles i fins i tot en grups familiars, per\xc3\xb2 el normal \xc3\xa9s que els mascles nom\xc3\xa9s es relacionin amb les femelles quan aquestes els fan saber que desitgen reproduir-se. Despr\xc3\xa9s de l'aparellament, les femelles pareixen una sola cria despr\xc3\xa9s de 16 mesos de gestaci\xc3\xb3. L'interval entre un naixement i un altre \xc3\xa9s d'uns 3 anys, temps que la mare dedica a tirar endavant la seva cria. A causa de la seva grand\xc3\xa0ria, els rinoceronts adults s\xc3\xb3n invulnerables als depredadors, per\xc3\xb2 les cries desateses poden caure v\xc3\xadctimes del tigre.\n_START_SECTION_\nRelacions amb l'\xc3\xa9sser hum\xc3\xa0\n_START_PARAGRAPH_\nEl rinoceront de l'\xc3\x8dndia fou el primer d'aquest grup que es va con\xc3\xa8ixer a Occident, ja que fou albirat a la vall de l'Indus (d'on desaparegu\xc3\xa9 posteriorment) per les tropes d'Alexandre Magne. Es creu que va poder influir en la forja del mite de l'unicorn, ra\xc3\xb3 per la qual va rebre l'apel\xc2\xb7latiu d'unicornis. Des de sempre ha estat perseguit perqu\xc3\xa8 la seva banya \xc3\xa9s utilitzada en l'elaboraci\xc3\xb3 de m\xc3\xa0necs per a dagues rituals a l'Orient Mitj\xc3\xa0, aix\xc3\xad com en la medicina tradicional del sud-est asi\xc3\xa0tic i xinesa. En l'actualitat l'esp\xc3\xa8cie corre greu perill d'extinci\xc3\xb3 i nom\xc3\xa9s se la pot trobar als parcs nacionals de Kaziranga i Rages, a la prov\xc3\xadncia \xc3\xadndia d'Assam, i al Parc Nacional Royal Chitawan del Nepal. La seva poblaci\xc3\xb3 a inicis del segle XX era de 200 individus, cent anys despr\xc3\xa9s la seva poblaci\xc3\xb3 arriba a m\xc3\xa9s de 2.500 rinoceronts (2.200 a l'\xc3\x8dndia i 378 al Nepal)."